b'\n_START_ARTICLE_\nRadomlje\n_START_SECTION_\nZgodovina in izvor imena\n_START_PARAGRAPH_\nNaselje je bilo prvi\xc4\x8d omenjeno leta 1353._NEWLINE_Ime nekateri pripisujejo mlinom v vasi (rado-melje). Glede na zgodnjo omembo, ko mlinov \xc5\xa1e ni bilo, je bolj verjetno, da ime kraja izhaja iz slovanskega osebnega imena Rado(m)._NEWLINE_Radomlje so eno izmed \xc5\xbeivahnih bivalnih, obrtnih ter trgovsko-poslovnih naselij na ravnini med Dom\xc5\xbealami in Kamnikom oz. vzhodnem delu Menge\xc5\xa1kega polja. Nekatera naselja se stikajo, a se natan\xc4\x8dno ve, kje se eno kon\xc4\x8da in za\xc4\x8dne drugo. Pres\xc3\xaarje se za\xc4\x8dnejo na desnem bregu Bistrice, takoj za mostom; na jugu pa se Radomlje stikajo s \xc5\xa0krjan\xc4\x8devim, na kar opozarja prometna tabla, na severu s H\xc3\xbadim in na vzhodu z R\xc3\xb4vami. Radomlje si osnovno \xc5\xa1olo delijo s Preserjami in Homcem (Osnovna \xc5\xa1ola  Preserje pri Radomljah). \xc5\xa0ola je na desnem, zahodnem bregu Bistrice, torej v Preserjah. _NEWLINE_Radomlje so bile neko\xc4\x8d znane po opekarni in mlevski obrti. \xc5\xa0e vedno obratuje eden redkih manj\xc5\xa1ih mlinov v Sloveniji (Kraljev mlin na Radomeljski Mlin\xc5\xa1\xc4\x8dici). Blizu Radomelj, 1,3\xc2\xa0km severno, je Arboretum Vol\xc4\x8dji Potok.\n_START_SECTION_\nGospodarstvo\n_START_PARAGRAPH_\nVe\xc4\x8djih proizvodnih obratov v Radomljah ni. Industrijske lokacije so v bli\xc5\xbenjih Preserjah (Induplati, lesno-predelovalni obrat), na Koli\xc4\x8devem (papirnica) ter \xc5\xa1e ju\xc5\xbeneje proti Viru Helios. Na obrobju vasi je zraslo ve\xc4\x8d bivalnih naselij. Tudi v sredi\xc5\xa1\xc4\x8du sta dve bivalno-poslovni ve\xc4\x8dnadstropnici; v eni je trgovina, v drugi po\xc5\xa1ta, vrtec, lekarna, frizer, optik, trgovina in bife._NEWLINE_Radomlje so postale prometno vozli\xc5\xa1\xc4\x8de odkar je zgrajena avtocesta mimo Dom\xc5\xbeal. Skozi Radomlje je najkraj\xc5\xa1a pot do dom\xc5\xbealskega priklju\xc4\x8dka (blizu Vira) iz Kamnika in okolice.\n_START_SECTION_\nFoto, kino in video klub Mavrica\n_START_PARAGRAPH_\nEno najbolj znanih in dejavnih tovrstnih dru\xc5\xa1tev v Sloveniji. Ustanovljeno leta 1969, \xc4\x8deprav so ustanovitelji, ki so si s samofinanciranjem kupili ljubiteljske fotoaparate, kamero in uredili temnico, organizirano delovali \xc5\xbee leta 1964._NEWLINE_Dru\xc5\xa1tvo je bilo dve desetletji eno najbolj dejavnih v tedanji Jugoslaviji, saj je prejelo ve\xc4\x8d nagrad na filmskih festivalih in fotografskih razstavah ter organiziralo ve\xc4\x8d dr\xc5\xbeavnih in republi\xc5\xa1kih filmskih festivalov in fotografskih razstav._NEWLINE_Leta 1974 je film Diptih (re\xc5\xbeija in scenarij Vasja Hafner, kamera Peter Rojc, igra Igor Lipov\xc5\xa1ek) zmagal na Jugoslovanskem festivalu ljubiteljskega filma v Novem Sadu. FKVK Mavrica se je ukvarjal tudi z dramsko dejavnostjo._NEWLINE_Iz kluba sta iz\xc5\xa1la poklicna re\xc5\xbeiserja Franc Arko in Matja\xc5\xbe Koncilja._NEWLINE_Na mednarodnem festivalu Unica v \xc5\xa0vici je nagrado osvojil film Komu (re\xc5\xbeija, scenarij, kamera in monta\xc5\xbea Anton Mueller). Klub je desetletja sodeloval z mednarodno priznanim fotografom in pedagogom Vlastjem Simon\xc4\x8di\xc4\x8dem.\n_START_SECTION_\nKulturno dru\xc5\xa1tvo Mlin\n_START_PARAGRAPH_\nVsako leto pripravi celove\xc4\x8derno igro in ve\xc4\x8d kulturnih in dru\xc5\xbeabnih dogodkov.\n_START_SECTION_\nNogometni klub Radomlje\n_START_PARAGRAPH_\nNastopal je v 2. ligi - zahod, leta 2011 pa si je priboril igranje v 1.b nogometni ligi. V sezoni 2014/15 je nastopal v prvi dr\xc5\xbeavni ligi in izpadel.\n_START_SECTION_\nTuristi\xc4\x8dno dru\xc5\xa1tvo Radomlje\n_START_PARAGRAPH_\nTuristi\xc4\x8dno dru\xc5\xa1tvo Radomlje je bilo ustanovljeno leta 1961 v mesecu marcu, kot Turisti\xc4\x8dno olep\xc5\xa1evalno \xc2\xa0dru\xc5\xa1tvo._NEWLINE_Dru\xc5\xa1tvo je prostovoljna dru\xc5\xa1tvena organizacija, interesna, neprofitna, nestrankarska in ljubiteljska, usmerjena v ustvarjalnost prebivalcev Radomelj in okolice ob dejstvu, da je lepo urejen in gostoljuben kraj motiv za doma\xc4\x8dine in obiskovalce - turiste._NEWLINE_V dru\xc5\xa1tvu, ki deluje kot del civilne dru\xc5\xbebe v turizmu, je v\xc4\x8dlanjenih preko 180 \xc4\x8dlanov. _NEWLINE_Trenutni predsednik turisti\xc4\x8dnega dru\xc5\xa1tva je Peter Zvonc._NEWLINE_TD Radomlje\n_START_SECTION_\nKo\xc5\xa1arkarski klub Lastovka Radomlje\n_START_PARAGRAPH_\nNastopal je v drugi slovenski ko\xc5\xa1arkarski ligi in je podru\xc5\xbenica KK Heliosa Dom\xc5\xbeale. V sezoni 2015/16 nastopa v prvi dr\xc5\xbeavni ligi.'